Zhrnutie Španielsky justičný systém naďalej čelí určitým výzvam. Predovšetkým ešte stále nedošlo k obnoveniu súdnej rady, keďže v parlamente nebola dosiahnutá dohoda o obnovení viacerých ústavných orgánov. Vítaným pokrokom bolo stiahnutie navrhovanej reformy systému výberu jej sudcov – členov, ktorá by viedla k tomu, že rada by bola ešte viac vnímaná ako zraniteľná voči politizácii. V tejto súvislosti zazneli výzvy na zavedenie systému voľby sudcov – členov rady ich kolegami v súlade s európskymi normami. Je dôležité, aby sa zohľadnili európske normy a aby sa uskutočnili konzultácie so všetkými príslušnými zainteresovanými stranami. Obavy sa vyskytli aj v súvislosti s právomocami Najvyššieho súdu v oblasti trestnej zodpovednosti vysokopostavených úradníkov a v súvislosti s režimom nezlučiteľnosti funkcií sudcov a prokurátorov. Bolo prijatých, resp. naplánovaných viacero opatrení na zlepšenie kvality súdnictva, ako napríklad revízie systému právnej pomoci a trestného poriadku, ako aj tri návrhy zákonov o procesnej, organizačnej a digitálnej efektívnosti. Digitalizácia justície pokračuje. Vyvíja sa snaha o riešenie nevybavených prípadov, napríklad vytvorením nových súdov, no problémom zostáva nízky počet sudcov na jedného obyvateľa. Opätovne sa objavili obavy v súvislosti s nezávislosťou prokuratúry od vlády. Španielsko pokračuje v zlepšovaní inštitucionálneho a právneho rámca na predchádzanie korupcii a boj proti nej. Protikorupčné opatrenia sa riadia strategickou akčnou líniou, neexistuje však osobitná protikorupčná stratégia, ktorá by usmerňovala preventívne a represívne opatrenia na komplexný boj proti korupcii. Pokiaľ ide o potláčanie korupcie, korupcia sa trestne stíha podľa Trestného zákona a existuje niekoľko špecializovaných inštitúcií. Orgány činné v trestnom konaní konštatujú, že nedostatok primeraných zdrojov ovplyvňuje rýchlosť vyšetrovania a stíhania prípadov korupcie vrátane prípadov veľkej korupcie. Pokiaľ ide o prevenciu korupcie, Španielsko naďalej zlepšuje svoj rámec integrity a zaviazalo sa vypracovať legislatívu v kľúčových oblastiach vrátane transparentnosti lobizmu, etického kódexu pre zamestnancov verejnej správy a ochrany oznamovateľov. V októbri 2020 bol prijatý nový kódex správania pre všetkých členov Poslaneckého kongresu a Senátu a dodržiavanie pravidiel zo strany poslancov monitoruje nový Parlamentný úrad pre konflikty záujmov. Pokiaľ ide o slobodu a pluralitu médií, vláda prijíma opatrenia na riešenie otázok týkajúcich sa prístupu k informáciám. Pretrvávajú výzvy v súvislosti s transparentným vlastníctvom médií. Počas transpozície revidovanej smernice o audiovizuálnych mediálnych službách sa objavili obavy týkajúce sa funkčnej nezávislosti a zdrojov regulačného orgánu pre audiovizuálne médiá. V súvislosti s pandémiou ochorenia COVID-19 vláda prijala niekoľko opatrení na finančnú podporu médií. Novinári naďalej čelili výzvam pri výkone svojho povolania, ale boli prijaté iniciatívy na uľahčenie ich práce. Pokiaľ ide o systém bŕzd a protiváh, v novom štvrtom pláne otvoreného vládnutia sa stanovujú obnovené záväzky v súvislosti s účasťou verejnosti, transparentnosťou, so zodpovednosťou a s verejnou integritou. Autonómne oblasti boli určené ako príslušné orgány na vykonávanie núdzových opatrení súvisiacich s pandémiou ochorenia COVID-19. Ombudsman, ktorý je vo funkcii ad interim od roku 2017, zaznamenal prudký nárast počtu sťažností týkajúcich sa opatrení prijatých na boj proti pandémii ochorenia COVID-19. Priestor občianskej spoločnosti čelí aj naďalej výzvam a vzhľadom na vyjadrené obavy prebieha revízia zákona o bezpečnosti občanov. Uskutočnilo sa niekoľko iniciatív zameraných na rozvoj kultúry právneho štátu, ako napríklad vzdelávacie programy o justícii pre študentov.



I.Justičný systém

Španielsky systém súdnictva sa skladá zo všeobecných súdov a špecializovaných súdov a jeho štruktúra sa zakladá na územnom usporiadaní krajiny. Najvyšší súd je najvyšším súdnym orgánom vo všetkých oblastiach práva. Ústavný súd má právomoc v ústavných záležitostiach, ako aj v individuálnych žalobách týkajúcich sa náležitého dodržiavania základných práv. Generálna rada súdnej moci, ktorú ustanovuje španielska ústava, je orgánom súdnej samosprávy zabezpečujúcim nezávislosť súdov a sudcov. Ako taká nie je súčasťou samotného súdnictva. Vedie disciplinárne konania, má právomoc vymenovať, preložiť a povýšiť sudcov a zodpovedá za odbornú prípravu a nábor sudcov. Prokuratúra je začlenená do súdnictva s funkčnou autonómiou a jej poslaním je podporovať spravodlivosť ochranou práva, práv občanov a všeobecného záujmu. Generálneho prokurátora vymenúva hlava štátu na návrh vlády po konzultácii s Generálnou radou súdnej moci. Španielsko sa zúčastňuje na Európskej prokuratúre. Miestne advokátske komory sú organizácie odborníkov pracujúcich v oblasti verejného práva nezávislé od verejnej správy a od rozpočtov verejných orgánov, pričom ani ich majetok nie je verejný. Majú právomoci v rámci organizácie profesie a profesijnej deontológie a schvaľujú si vlastný etický kódex.

Nezávislosť

Úroveň vnímanej nezávislosti súdnictva v Španielsku medzi širokou verejnosťou aj medzi podnikmi je nízka. Celkovo 38 % širokej verejnosti a 39 % podnikov vníma mieru nezávislosti súdov a sudcov v roku 2021 ako „pomerne dobrú alebo veľmi dobrú“. Oba údaje sa v porovnaní s rokom 2020 znížili (44 % v prípade širokej verejnosti a 42 % v prípade podnikov), ale v porovnaní s rokom 2016 sa zvýšili (30 % v prípade širokej verejnosti a 33 % v prípade podnikov), čo svedčí o tom, že za posledných päť rokov nebol zaznamenaný žiadny jasný trend.

Naďalej pretrvávajú obavy z neobnovenia súdnej rady, pričom v dôsledku niektorých nedávnych udalostí sa objavili výzvy, aby boli jej sudcovia – členovia volení svojimi kolegami. Súdna rada vykonáva svoje funkcie ad interim od decembra 2018, preto pretrvávajú obavy, že by mohla byť vnímaná ako zraniteľná voči politizácii, ako sa uviedlo už v Správe o právnom štáte 2020. Parlament zodpovedá za vymenovanie všetkých jej členov, čo je podmienené získaním kvalifikovanej trojpätinovej väčšiny. Rokovania medzi hlavnými politickými stranami sú od roku 2018 v patovej situácii a k výraznejšiemu pokroku pri dosahovaní dohody nedošlo ani napriek početným výzvam, aby sa pristúpilo k vymenovaniam. Dňa 13. októbra 2020 dve parlamentné skupiny predložili návrh zákona, ktorého cieľom je zmeniť systém voľby sudcov – členov rady na absolútnu väčšinu v prípade druhého hlasovania. Po kritike vyjadrenej zainteresovanými stranami bol legislatívny proces zákona pozastavený a parlamentné skupiny, ktoré návrh zákona predkladali, ho v máji 2021 formálne stiahli. Toto bolo vítaný krok, keďže návrh zákona by viedol k zvýšeniu vnímania rady ako zraniteľnej voči politizácii. Dňa 25. marca 2021 parlament prijal zákon, ktorým sa ustanovil režim ad interim pre Generálnu radu súdnej moci, ktorý upravuje jej funkcie v prípade činnosti po uplynutí funkčného obdobia. Tento zákon nadobudol platnosť 30. marca 2021. Nový zákon okrem iného bráni úradujúcej Rade vo vymenúvaní do najvyšších súdnych funkcií. Ústavný súd bol požiadaný, aby preveril ústavnosť reformy. V súvislosti so stiahnutou reformou, ktorou sa mení systém voľby, sa objavili výzvy na zavedenie systému voľby sudcov – členov súdnej rady ich kolegami. Niektoré združenia sudcov žiadali, aby 12 sudcov – členov rady zvolili priamo ich kolegovia podľa noriem Rady Európy. Rada Európy zároveň pripomenula, že v európskych normách je stanovené, že aspoň polovicu členov rady by mali tvoriť sudcovia, ktorých zvolili kolegovia zo všetkých úrovní súdnictva. Je dôležité, aby sa tieto európske normy zohľadnili a aby sa uskutočnili konzultácie so všetkými príslušnými zainteresovanými stranami.

Existujú obavy v súvislosti s právomocami Najvyššieho súdu v oblasti trestnej zodpovednosti vysokopostavených úradníkov a v súvislosti s režimom nezlučiteľnosti funkcií sudcov a prokurátorov. V Španielsku existujú pravidlá právomoci ratione personae upravujúce privilegované právomoci vo veciach trestnej zodpovednosti členov vlády, zákonodarnej a súdnej moci (tzv. aforamiento). Skupina štátov proti korupcii (GRECO) uznáva nezávislosť a nestrannosť jednotlivých sudcov a prokurátorov, pričom zároveň zdôraznila veľmi široké vymedzenie režimu aforamiento v Španielsku a odporučila potrebu revízie tohto systému. Okrem toho zainteresované strany kritizovali skutočnosť, že režim nezlučiteľnosti funkcií sudcov alebo prokurátorov nestanovuje pre sudcov alebo prokurátorov, ktorí boli členmi výkonnej alebo zákonodarnej moci, obdobie, počas ktorého sa tieto osoby musia vyhýbať akýmkoľvek konfliktom záujmov. Podľa skupiny GRECO táto situácia vyvoláva pochybnosti z hľadiska deľby moci a v súvislosti s potrebnou nezávislosťou a nestrannosťou sudcov v skutočnosti aj navonok.

Autonómia prokuratúry naďalej vyvoláva pochybnosti a zostáva predmetom diskusie. Generálny prokurátor verejne vyzval na potrebu reformy štatútu prokuratúry s cieľom poskytnúť jej väčšiu autonómiu, pokiaľ ide o organizáciu, rozpočet, vnútornú reguláciu a odbornú prípravu. Podľa generálneho prokurátora by sa mal nový profesionálny štatút zaoberať aj vzťahmi medzi vládou a generálnym prokurátorom, ako aj spôsobom jeho vymenovania, čo poznamenali aj viaceré zainteresované strany. Ako sa spomína v Správe o právnom štáte 2020, súbežnosť funkčného obdobia generálneho prokurátora a vlády môže ovplyvniť vnímanie nezávislosti. V októbri 2020 bol schválený etický kódex týkajúci sa povolania prokurátora. V kódexe sa stanovujú zásady a etické povinnosti prokurátorov, okrem iného v súvislosti s používaním sociálnych sietí a vystupovaním v médiách, odbornou prípravou, konfliktmi záujmov, majetkovými priznaniami a vnútornými vzťahmi. Zainteresované strany prijatie kódexu privítali, ale naďalej poukazujú na potrebu aktualizovať disciplinárny režim pre prokurátorov a sudcov.

Bol schválený nový štatút advokátov, ktorý zdôrazňuje ich nezávislosť. Nový štatút bol prijatý 2. marca 2021. Do legislatívneho procesu bola zapojená Všeobecná rada španielskych advokátov. V štatúte sa zdôrazňuje nezávislosť advokátov a stanovujú sa v ňom nové ustanovenia týkajúce sa služobného tajomstva. Ďalej sa v ňom ustanovuje, že advokátske komory sú demokratické, autonómne a transparentné. Podľa nového štatútu sú komory povinné svoje služby zverejňovať na internete. Stanovujú sa v ňom aj ustanovenia týkajúce sa práva na odbornú prípravu a podpory rodovej rovnosti v právnickom povolaní. Zdá sa, že ustanovenia nového štatútu sú v súlade s odporúčaniami Rady Európy.

Kvalita

Parlament prijal nový zákon, ktorým sa posilňuje systém právnej pomoci. Španielsko patrí medzi členské štáty s vyšším počtom prípadov právnej pomoci na 100 000 obyvateľov, hoci má jeden z najnižších rozpočtov pridelených na jeden prípad. Dňa 9. marca 2021 bol schválený kráľovský dekrét o bezplatnej právnej pomoci, ktorým sa posilňuje už existujúci systém. Týmto kráľovským dekrétom sa posilňujú ustanovenia týkajúce sa ochrany údajov, stanovuje frekvencia platieb v niektorých autonómnych oblastiach, ktoré neprevzali právomoci v oblasti riadenia justičného systému, a ustanovuje vytvorenie Národnej rady pre bezplatnú právnu pomoc s cieľom podporiť koordináciu vykonávania právnej pomoci medzi verejnými orgánmi s právomocami v oblasti justície. Zdá sa, že zákon je v súlade s usmerneniami Rady Európy, pokiaľ ide o mechanizmy zabezpečenia kvality, organizáciu systémov právnej pomoci a dostupnosť poskytovateľov právnej pomoci a zber údajov.

Bol predložený návrh na revíziu trestného poriadku, ktorým sa vedenie súdnych vyšetrovaní prideľuje prokurátorom. Dňa 24. novembra 2020 vláda predložila zákon, ktorým sa reformuje trestný poriadok. Návrhom zákona sa mení systém súdneho vyšetrovania, ktoré by viedli prokurátori namiesto vyšetrujúcich sudcov, ako je tomu v súčasnosti. V návrhu zákona sa predpokladá vytvorenie funkcie vyšetrujúceho prokurátora a sudcov zodpovedných za procesné záruky. Obeť získava osobitný štatút a predpokladá sa zavedenie ustanovení o ochrane maloletých a osôb so zdravotným postihnutím. Zainteresované strany návrh privítali, hoci sa vyskytli pripomienky, že by bola potrebná dodatočná autonómia a zdroje, aby prokurátori mohli prevziať úlohy súdneho vyšetrovania.

V reakcii na dôsledky pandémie ochorenia COVID-19 boli vytvorené ďalšie súdy, ale nízky počet sudcov na jedného obyvateľa zostáva problémom. Počas stavu núdze vyhláseného 14. marca 2020 bola činnosť súdov počas troch mesiacov obmedzená a bolo pozastavené plynutie procesných lehôt. Od decembra 2020 bolo na riešenie následného zvýšeného počtu nevybavených prípadov a predpokladaného nárastu súdnych sporov zriadených 19 nových súdov a ďalších 14 bude zriadených do konca roka 2021. Nové súdy sa budú zaoberať najmä prípadmi sociálneho, obchodného a správneho práva. Vo všeobecnosti počet sudcov na jedného obyvateľa však zostáva jedným z najnižších v EÚ, čo by mohlo mať vplyv aj na efektívnosť španielskeho justičného systému. Rozpočet pre justičný systém na obyvateľa a rozpočet ako percentuálny podiel z HDP sa od roku 2017 nezmenili a obe hodnoty sa pohybujú okolo priemeru EÚ.

V oblasti digitalizácie justície prebieha realizácia ďalších investícií a projektov. V justičnom systéme dobre funguje využívanie nástrojov IKT a proces digitalizácie sa naďalej zrýchľoval z dôvodu pandémie ochorenia COVID-19. Nástroje elektronickej komunikácie sú na súdoch plne zavedené, pričom ide o rôzne nástroje, napr. IT nástroj, ktorý automaticky transformuje záznamy súdnych konaní a pojednávaní do textu, projekty justície orientované na údaje, právna istota pri videokonferenciách, elektronické a automatické konania, ako sú oznámenia. Zainteresované strany však naďalej poukazujú na nedostatky v súvislosti s otázkami interoperability medzi systémami riadenia používanými v rôznych autonómnych oblastiach. Španielsko dostáva podporu od EÚ v rámci projektu Podpora kybernetickej justície v Španielsku, súčasná fáza II a fáza III: ktorý bude zahŕňať zložku zameranú výlučne na kvalitu a štúdiu uskutočniteľnosti pre softvér na riadenie kvality.

Efektívnosť